Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 1 Pv 94/15/1105	Bratislava V, 21.4.2015
EEČ : 2-12-105-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Bratislava V
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
obvinený XXXXX si riadne a včas neplní svoju zákonnú vyživovaciu povinnosť voči svojej maloletej dcére XXXXX, nar. XXXXX , ktorá mu vyplýva aj z  ustanovenia § 62  a nasledujúce Zákona o rodine č. 36/2005 Z. z. a ktorá mu bola deklarovaná rozsudkom Okresného súdu v Bratislave V č.k. XXXXX zo dňa XXXXX, ktorý nadobudol právoplatnosť dňa XXXXX, ktorým mu bolo uložené prispievať na výživu svojej maloletej dcéry výživné vo výške 200,- Eur mesačne, vždy do 15. dňa toho ktorého mesiaca vopred k rukám matky XXXXX, trvale bytom XXXXX, XXXXX, pričom menovaný obvinený si neplnil svoju vyživovaciu povinnosť, okrem mesiacov apríl 2014, kedy uhradil 150,- Eur, v mesiaci júl 2014 sumu vo výške 200,- Eur, v mesiaci september 2014 výživné vo výške 200,- Eur, v mesiaci október 2014 výživné vo výške 150,- Eur, v mesiaci november 2014 výživné vo výške 150,- Eur, v mesiaci december 2014 výživné vo výške 150,- Eur, v mesiaci január 2015 výživné vo výške 150,- Eur, čím mu za sledované obdobie od mesiaca apríl 2014 do mesiaca január 2015 vrátane vznikol dlh na výživnom v celkovej výške 700,- Eur, 

lebo zanikla trestnosť činu

Odôvodnenie:
	Poverený príslušník PZ v Bratislave V, Odboru poriadkovej polície, Obvodného oddelenia PZ XXXXX XXXXX uznesením pod sp.zn. ORP-XXXXX dňa 26.01.2015 podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy  podľa § 207 ods. 1 Trestného zákona na skutkovom základe uvedenom v citovanom uznesení. Predmetné uznesenie bolo obvinenému doručené dňa 30.01.2015.

Dňa 02.04.2015 predložil poverený príslušník PZ tunajšej prokuratúre návrh na zastavenie trestného stíhania obvineného XXXXX v zmysle § 215 ods. 1 písm. h)  Trestného poriadku. 

	Preskúmaním na vec sa vzťahujúceho spisového materiálu som zistila, že návrh povereného príslušníka PZ na zastavenie trestného stíhania je opodstatnený.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

V zmysle § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Z predloženého spisového materiálu vyplýva, že obvinený bol povinný uhradiť na výživnom za stíhané obdobie od mesiaca apríl 2014 vrátane do mesiaca január 2015 vrátane dlžnú sumu vo výške 700,- Eur. Dňa 30.03.2015 bola opätovne vypočutá k veci poškodená XXXXX, ktorá uviedla, že obvinený XXXXX jej zaplatil v januári 2015 dlh na výživnom vo výške 300,- Eur, vo februári 2015 jej vyplatil dlžné výživné vo výške 700,- Eur a v marci 2015 vyplatil dlžné výživné vo výške 300,- Eur. Uviedla tiež, že ku dňu výpovede jej obvinený nedlhuje žiadnu čiastku na výživnom. Dodala, že dcéra nebola vystavená hmotnej núdzi počas neplatenia výživného. 

	S poukazom na vyššie uvedené skutočnosti som toho názoru, že v danom prípade boli splnené podmienky ustanovenia § 86 ods. 1 písm. a) Trestného zákona o účinnej ľútosti a preto som rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať v lehote 3 dní odo dňa jeho doručenia na tunajšej prokuratúre. Sťažnosť má  odkladný účinok. Týmto uznesením nie sú dotknuté žiadne občiansko-právne nároky na náhradu škody.

JUDr. Zdenka Demeterová
prokurátorka